АҞӘА, жәабран 19 – Sputnik. 2020 хәажәкыра 17-19 рзы Москва имҩаԥысуа жәларбжьаратәи атуристтә цәыргақәҵа MITT Аԥсны алахәхоит ҳәа арадио Sputnik иазеиҭеиҳәеит Акурортқәеи атуризми рзы аилак ахантәаҩы Авҭандил Гарцкьиа.
2020 шықәса хәажәкырамзазы Москва имҩаԥысуа жәларбжьаратәи атуристтә цәыргақәҵа MITT аҟны ареспублика ахьӡала иқәгылоит атуристә усхк знапы алаку 15 субиект. Арахь иаҵанакуеит: Шакурантәи, Аацытәи, Аҟармаратәи аӡхыҽҽақәа, арадонтә ӡыхьқәа, аспелео- и арафтинги-турқәа.
"Сынтәа аинтерес зҵоу апрограммақәа ҳамоуп. Еиуеиԥшым урыстәылатәи АИХқәа абри аус аҿы адгылара ҳарҭоит. Ҳара есышықәса иҿыцу ак цәыраагоит. Сынтәагьы аекскурсиатә хырхарҭа ҿыцқәа алаагалоит", - иҳәоит Гарцкьиа.
Иара иазгәеиҭеит ацәыргақәҵа Аԥсны аимиџь азы аҵак ду аманы иҟоуп ҳәа. Ареспублика абри ауснагӡатә есышықәса х-миллион мааҭ ақәнарӡуеит, аха ари уаҵәтәи амш азы илагалоуп, избанзар MITT аҿы аиқәшаҳаҭрақәа жәпакы рнапы рыҵарыҩуеит.
"Ҳара уа асасцәа рацәаҩны иаҳҭаауеит, ҳхы ӡыраагоит. Астенд бзиаӡа ҳамоуп. Изныкымкәангьы ҳалкааны ҳаӡбахә рҳәахьеит. Иҟоуп изҳәо "изаҭахузеи?" ҳәа. Аха уи иашам. Алахәхара миллион бжак иаԥсоуп, астендгьы убри аҟара. Шықәсык бжьахар, ҳастенд ҳцәыӡуеит", - иҳәоит иара.
Гарцкьиа иазгәеиҭеит есышықәса Аԥсны ишаҭаауа миллионҩык рҟынӡа атуристцәа. Иара иажәақәа рыла, уажәы ихадароу аполитикатә процессқәа абри аус анырра бааԥс арымҭарц ауп.
"Ҳара иаадыруеит атуризм ишалахәу зықьҩыла ҳуааԥсыра. Ауаа афеида рызҭо хырхарҭоуп. Аимак-аиҿак ахьыҟоу, аҭагылазаашьа ахьҭышәынтәалам атурист днеиуам. Уи аԥсшьара, ҭынч аамҭа ахгароуп ииҭаху. Ҳара ҳзы атуризм ахьы иаҩызоуп", - иҳәоит Гарцкьиа.
Аԥсны 2020 шықәса хәажәкырамзазы Москва имҩаԥысуа жәларбжьаратәи атуристтә цәыргақәҵа MITT иалахәхоит. Сынтәа ацәыргақәҵаҿ иҟалоит 200 рҟынӡа тәыла рхаҭарнакцәа.
Иара убас шәаԥхьар ҟалоит: